B4-1343, 1345, 1371 ja 1372/96

Päätöslauselma Dublinissa 13. - 14. joulukuuta 1996 pidettävän Eurooppa- neuvoston kokouksen valmisteluista

Euroopan parlamentti, joka

- ottaa huomioon Eurooppa-neuvoston Madridin ja Firenzen kokouksen päätelmät,

- ottaa huomioon 5. lokakuuta 1996 pidetyn Eurooppa-neuvoston ensimmäisen epävirallisen kokouksen Dublinissa,

- ottaa huomioon perustamissopimusten tarkistusta koskevan ehdotusluonnoksen,

A. katsoo, että valtionpäämiehillä ja hallitusten päämiehillä on merkittäviä velvollisuuksia Euroopan kansalaisten kohtaamien vakavien taloudellisten ja sosiaalisten ongelmien johdosta,

B. katsoo, että unionin on löydettävä asianmukaiset ratkaisut edessä oleviin haasteisiin,

C. katsoo, että kansalaisten odotusten huomioon ottamisen vähäisyys on yhä enemmän johtamassa luottamuspulaan Euroopan rakentamista kohtaan, ja on erittäin pahoillaan siitä, että Maastrichtin sopimukseen perustuvia odotuksia ei tässä suhteessa ole täytetty;

1. Vetoaa virallisesti Dublinissa kokoontuvaan Eurooppa-neuvostoon, jotta se tekisi tärkeitä päätöksiä sen mahdollistamiseksi, että luodaan taloudelliset, poliittiset ja sosiaaliset olosuhteet, jotka ovat välttämättömiä uuden kasvusysäyksen antamiseksi unionille ja sen lähentämiseksi kansalaisiin;

Hallitusten välinen konferenssi

2. Muistuttaa kannoista, joita se on esittänyt HVK:sta 17. toukokuuta 1995 antamassaan päätöslauselmassa Euroopan unionista tehdyn sopimuksen toimivuudesta vuoden 1996 hallitusten välistä konferenssia silmällä pitäen - unionin toteuttaminen ja kehittäminen ((EYVL C 151, 19.6.1995, s. 56)) ja 13. maaliskuuta 1996 antamassaan päätöslauselmassa (i) Euroopan parlamentin lausunnosta hallitusten välisen konferenssin koollekutsumisesta ja (ii) mietintäryhmän työn arvioinnista ja Euroopan parlamentin poliittisten tavoitteiden täsmentämisestä hallitusten välistä konferenssia silmällä pitäen ((EYVL C 96, 1.4.1996, s. 77)) ja HVK-neuvottelijoille Firenzen Eurooppa-neuvostossa annetusta toimeksiannosta koskien EU:n toimielinten tarvetta suurempaan demokraattisuuteen ja tehokkuuteen;

3. Pitää myönteisenä puheenjohtajavaltio Irlannin esitystä «Perustamissopimusten tarkistamisluonnoksen yleinen kehys», jossa on selkeä yhteenveto käsiteltävänä olevista asioista, ja uskoo, että puheenjohtajamaa teki parhaansa vallitsevassa epätyydyttävässä tilanteessa;

4. On syvästi pettynyt erityisesti siihen, että laajentumiseen liittyvän unionin kitkattoman toiminnan ja demokratisoinnin kannalta välttämätöntä toimielinuudistusta koskevat ehdotukset ovat todella heikkoja, ja huomauttaa, että ellei päätöksentekoprosessin tehokkuutta huomattavasti paranneta, ei edistystä ole laajentuminen huomioon ottaen näköpiirissä;

5. Toteaa kuitenkin hyvin huolestuneena, että puheenjohtajamaa Irlannin asiakirjassa voidaan havaita kunnianhimon puutetta institutionaalisen alan osalta sellaisissa keskeisissä kysymyksissä, kuten määräenemmistöäänestysten lisääminen neuvostossa tai Euroopan parlamentin demokraattinen tehtävä; pitää joka tapauksessa myönteisenä ehdotuksia päätöksentekomenettelyjen vähentämisestä periaatteessa kolmeen eli hyväksyntämenettelyyn, yksinkertaistettuun yhteispäätösmenettelyyn tavanomaisessa lainsäädännössä ja kuulemismenettelyyn;

6. Pitää yhteispäätösmenettelyyn tehtyjä parannuksia tervetulleina, mutta hylkää sovittelukomitean koollekutsumisen aikarajaa koskevan ehdotuksen, joka johtaa siihen, että kokouksia pidetään vaiheessa, jolloin neuvottelut eivät ole edenneet riittävän pitkälle, ja aikoina, jotka eivät sovi yhteen parlamentin kokouskalenterin kanssa, mikä taas johtaa siihen, että parlamentin puhemiehen suostumuksen saamisen tarve mitätöityy; on huolissaan ehdotuksesta, jolla sovittelukomitean asialista rajoitettaisiin yhteiseen kantaan ja parlamentin tarkistuksiin, mikä saattaisi estää komiteaa tekemästä uusia kompromissitarkistuksia, jotka ovat tarpeen, jotta yhteisestä tekstistä päästään sopimukseen;

7. Vaatii EU:n budjettimenettelyn täydellistä uudistusta, jonka tavoitteena on erityisesti taata talousarvion yhtenäisyys koko SEU:lle sekä täysi yhteispäätösmenettely talousarvion suhteen;

8. Pitää myönteisenä syrjinnän vastaista artiklaa;

9. Pahoittelee voimakkaasti, että kansalaisuuteen liittyvissä kysymyksissä ei ole odotettavissa edistystä;

10. Panee merkille puheenjohtajamaa Irlannin ympäristöä ja kuluttajansuojelua koskevat ehdotukset;

11. Ottaa tervetulleena vastaan uuden työllisyyttä koskevan osaston, joka pyrkii alan yhteiseen toimintamalliin; toistaa vaatimuksensa sosiaalisen pöytäkirjan sisällyttämisestä perustamissopimukseen sekä yhteensovitetuista toimista sosiaalisen syrjäytymisen vastustamiseksi ja perustavan laatuisten sosiaalisten oikeuksien laatimiseksi;

12. Ilmaisee hämmästyksensä sen johdosta, että mitään selvää viittausta ei tehdä julkisiin laitoksiin tai yleisen edun mukaisiin laitoksiin, jotka ovat eräs unionin kansalaisten perusoikeuksien tärkeä osa;

13. Pitää valitettavana kaikenlaisten viittausten puuttumista julkisten palvelujen takaamiseen, täystyöllisyyden tavoitteeseen ja keinoihin, joita on toteutettava työpaikkojen luomiseen tähtäävien yhteisten politiikkojen täytäntöönpanemiseksi;

14. Vaatii kansalaisoikeuksien suojelua yhteisön lainsäädännöllä mukaan lukien tuomioistuimen toimivalta; panee tyytyväisenä merkille suuntauksen, jonka mukaan ulkorajojen ylittämistä sekä turvapaikka-, maahanmuutto- ja viisumipolitiikoista ollaan tekemässä yhteisön politiikkaa, kolmansien maiden kansalaisia koskevan politiikan, johdonmukaisen toiminnan huumeiden vastaisessa taistelussa ja EUROPOL:in tekemisen toimintakykyiseksi; kaikissa näissä kysymyksissä normaalien yhteisön menettelytapojen ja toimielinten käyttö on ehdottoman välttämätöntä; korostaa lisäksi yhteisön toimielinten ja menettelytapojen parempaa käyttöä kolmannen pilarin aloilla;

15. Katsoo, että puheenjohtajamaan ehdotukset ovat täysin riittämättömiä mitä tulee unionin varustamiseen välineillä, jotka mahdollistavat todellisen yhteisen ulko- ja puolustuspolitiikan;

16. Katsoo, että perustamissopimuksen on edistyttävä avoimuuden suhteen, jotta se voisi lopultakin herättää kansalaisissa suurempaa luottamusta EU:n päätöksentekomenettelyä kohtaan, ja että puheenjohtajamaan teksti on tässä suhteessa riittämätön, erityisesti mitä tulee neuvoston kokousten julkiseen luonteeseen sen säätäessä lakeja;

17. Ottaa huomioon, että «tehostetun yhteistyön» kysymys on nyt HVK:n ydinkysymyksiä; on huolestunut jatkuvasta epämääräisyydestä, joka liittyy parempaan yhteistyöhön, joustavuuteen ja seurauksiin, joita tällä voi olla unionin yhtenäisyydelle, institutionaaliselle tasapainolle ja yhteenkuuluvuudelle;

18. Vetoaa tulevaan puheenjohtajamaahan Alankomaihin, jotta se kehittäisi ja syventäisi yllä olevia näkökohtia ja asettaisi riittävän kunnianhimoiset perustamissopimuksen tulevaisuutta koskevat tavoitteet;

EMU ja työllisyys

19. Korostaa tarvetta hyväksyä soveltuvana ajankohtana ennen EMUn kolmanteen vaiheeseen siirtymistä euron liikkeelle laskuun tarvittavat lait sekä asetus, jolla taataan yhtenäisvaluutta-alueen sisäinen taloudellinen lähentyminen ja rahapoliittinen vakaus (joka perustuu yhtä selkeisiin perusteisiin kuin lähentymisperusteet);

20. Korostaa jälleen kerran, että on välttämätöntä sekä Essenissä tehtyjen sitoumusten että komission työttömyyteen liittyvän luottamussopimuksen johdosta toimia kaikin tavoin siten, että edistetään uusien, pysyvien työpaikkojen luomista Euroopan sosiaalisen malliin mukaisesti, ja pitää myönteisenä päätöstä paikallisten ja alueellisten työllisyyssopimusten käynnistämisestä Dublinin huippukokouksessa;

21. On huolissaan keskusteluista, jotka koskevat tulevan Euroopan keskuspankin riippumattomuuden vahvistamista edelleen, ja kehottaa neuvostoa esittämään ehdotuksia EKP:n institutionaalisen epätasapainon ratkaisemiseksi;

22. Pitää myönteisenä ja kannattaa sitä, että sosiaaliasiain neuvosto ja Ecofin- neuvosto hyväksyvät yhteisen työllisyysselonteon osoituksena Essenissä alkaneen kehityksen jatkumisesta; pitää kuitenkin valitettavana sitä, että tästä kehityksestä ei ole tehty avoimempaa ja paremmin mitattavissa olevaa erityisesti luomalla yhteisiä indikaattoreita ja asettamalla konkreettisia tavoitteita;

23. Muistuttaa tässä yhteydessä kestävien työpaikkojen luomisen sekä työajan supistamisen ja uudelleen järjestämisen välttämättömyydestä ja korostaa, että jäsenvaltioiden ja työmarkkinaosapuolten on tunnustettava vastuunsa luomalla ihmisille laadukkaita mahdollisuuksia ja kannustamalla yrityksiä tarjoamaan tilaisuuksia ensimmäistä työpaikkaansa etsiville vastakoulutetuille nuorille;

24. Kehottaa Eurooppa-neuvostoa toteuttamaan yleistä ja johdonmukaista unionin talouspolitiikkaa, jossa otetaan huomioon kilpailupolitiikkaa koskevat säännöt, sisämarkkinoiden sujuvan toiminnan edellytykset ja teollisuuspolitiikan vaatimukset;

25. Kehottaa neuvostoa syventämään ja edistämään veroalan yhdenmukaistamista käsittelevän korkeiden edustajien ryhmän työskentelyä, jotta voitaisiin saavuttaa sisämarkkinat myös verotuksen alalla ja jotta voitaisiin vihdoin poistaa verotukselliset esteet, jotka edelleen haittaavat yritysten toimintaa Euroopassa;

26. Arvostelee jälleen neuvoston hyväksymää vuoden 1996 laajojen taloudellisten suuntaviivojen suositusta epärealistisena ja riittämättömänä vastauksena EU:n nykyiseen taloudelliseen tilanteeseen, jota luonnehtii edelleen vaivalloinen kasvu ja massiivinen työttömyys; vaatii, että vuoden 1997 laajat taloudelliset suuntaviivat sisältävät vahvistetun työllisyysluvun;

27. Kehottaa valtionpäämiehiä ja hallitusten päämiehiä ottamaan asianmukaisella tavalla huomioon parlamentin ilmaisema huoli jäsenvaltioilta tulevassa vakauspaketissa vaadittavalta liian tiukasta budjettikurista; ilmaisee olevansa erityisen huolissaan paketin vaikutuksista julkisiin investointeihin ja jäsenvaltioiden kykyyn reagoida jaksottaisiin taloudellisiin heilahteluihin; korostaa, että vakauspaketin lukuarvot eivät saisi ylittää perustamissopimuksessa asetettuja lukuarvoja; ehdottaa, että liiallisen vajeen vallitessa on kiinnitettävä huomiota talousarvioon liittyvien ehtojen lisäksi myös «todelliseen taloudelliseen» tilanteeseen ja kehitykseen;

28. Kehottaa valtionpäämiehiä ja hallitusten päämiehiä tukemaan kiireellisiä toimenpiteitä - mukaan lukien lainsäädännölliset toimenpiteet - kuluttajien turvaamiseksi sopimusten, säästöjen, ansioiden ja ostovoiman suhteen ennen kuin yhteinen valuutta otetaan käyttöön;

29. Korostaa, että tutkimus on Euroopan tasolla keskeinen työpaikkojen luoja, ja pyytää näin ollen Eurooppa-neuvostoa antamaan alan suuntausta koskevan poliittisen julkilausuman talousarvioasioita ja tutkimusasioita käsitteleville neuvostoille, jossa vahvistetaan sitä prioriteettia, joka neljännen puiteohjelman rahoituspaketin tarkistamiselle on annettava, kuten siihen liittyvässä vuonna 1994 tehdyssä päätöksessä määrätään;

30. Kehottaa neuvostoa hyväksymään Ecofin-neuvoston 2. joulukuuta 1996 antamat johtopäätökset SEM 2000 -ohjelmasta ja antamaan kaiken mahdollisen poliittisen tuen sen toteuttamiselle;

Yhteinen ulko- ja turvallisuuspolitiikka

31. Tukee neuvoston päätöstä nimittää erityislähettiläs Lähi-itään ja kehottaa unionia puuttumaan asioihin poliittisesti - Yhdysvaltain esimerkkiä seuraten - ja päärahoittajan roolin mukaisesti edistääkseen Lähi-idän rauhanprosessin nopeaa täytäntöönpanoa Israelin hallituksen ja palestiinalaishallinnon Oslossa antamien sitoumusten mukaisesti ja Lähi-idän rauhanprosessista 14. marraskuuta 1996 antamansa päätöslauselman ((Kyseisen päivän istunnon pöytäkirja, osa II, kohta 4)) mukaisesti;

32. Uskoo, että unionin ulkomaansuhteissa tarvitaan unionin ihmisoikeusstrategian tarkempaa määrittelyä samalla kun on pidettävä huolta suuremmasta yhtenäisyydestä ja toimielinten välisestä koordinoinnista; pyytää, että Euroopan unionia koskevan sopimuksen tarkistamisen yhteydessä siihen sisällytetään oikeudellinen perusta Euroopan unionin toiminnalle ihmisoikeusasioissa kansainvälisellä tasolla;

33. Valittaa tässä yhteydessä sitä, että unioni on kykenemätön osallistumaan aktiivisesti konfliktien ehkäisyyn, erityisesti Afrikan suurten järvien alueen kriisin kohdalla ja muistuttaa tässä yhteydessä mieliin 14. kesäkuuta 1995 antamansa päätöslauselman Euroopan unionin kriisien tutkimus- ja ehkäisykeskuksen perustamisesta ((EYVL C 166, 3.7.1995, s. 59)); pitää sen toiminnan mahdollisimman pikaista käynnistämistä välttämättömänä ja kehottaa unionia varustautumaan tehokkaammin välineillä, joiden avulla se voi osallistua aloitteisiin rauhan turvaamiseksi;

34. Korostaa, että EU:n on jatkettava USA:han verrattuna itsenäistä ja erillistä politiikkaa Kuuban suhteiden osalta parlamentin, komission ja neuvoston antamien päätöslauselmien ja sopimusten mukaisesti; tukee tätä varten rakentavaa poliittista vuoropuhelua, jonka tavoitteena ovat Euroopan unionin ja Kuuban välistä kauppa- ja yhteistyösopimusta koskevat tulevat neuvottelut, joita käsiteltiin Madridissa kokoontuneessa Eurooppa- neuvostossa ja jotka hyväksyttiin Firenzessä ja sisällytettiin neuvoston yhteiseen kantaan;

35. Muistuttaa vastustavansa Helmsin-Burtonin lakia ja toivoo suoran ja avoimen vuoropuhelun lisäämistä Kuuban viranomaisten kanssa sekä yhteistyösopimukseen tähtäävien neuvottelujen aloittamista uudelleen;

36. Kehottaa neuvostoa kunnioittamaan EU:n tulevaan laajentumiseen liittyviä aikaisempia päätöksiään, joiden mukaan Keski- ja Itä-Euroopan maat sekä Kypros sisällytetään tähän sekä liittymisedellytysten että maiden aikataulujen osalta; korostaa kaikkiin myöhempiin laajennuksiin liittyviä turvallisuusnäkökohtia sekä unionin alueellisen loukkaamattomuuden ja sen ylläpitämisvelvollisuuden merkitystä;

37. Kehottaa puhemiestään välittämään tämän päätöslauselman Eurooppa- neuvostolle, neuvostolle, komissiolle ja jäsenvaltioiden hallituksille ja parlamenteille.